| **Eligijus Masiulis** |
| --- |
|  |
| Gimė | 1974 m. spalio 15 d. (49 metai)Klaipėda |
| Sutuoktinis (-ė) | Ieva |
| Vaikai | Vilius, Elzė |
|  |
| Veikla | Lietuvos politikas, Klaipėdos miesto savivaldos politikas, visuomenės veikėjas, politologas |
| Partija | 
* 1996 m. Lietuvos liberalų sąjunga;
* 2003 m. Liberalų ir centro sąjunga;
* 2006 m. Lietuvos liberalų sąjūdis.

 |
|  |
| Alma mater | 1999 m. Klaipėdos universitetas |

**Eligijus Masiulis** (g. 1974 m. spalio 15 d. Klaipėdoje) – Lietuvos politikas, Klaipėdos miesto savivaldos politikas, visuomenės veikėjas, politologas.

Biografija
----------

1992 m. baigė Klaipėdos Smeltės vidurinę mokyklą. 1993 m. įstojo į Klaipėdos universitetą, 1999 m. baigė magistro studijas ir įgijo politologo specialybę. 1994 m. – pirmasis Klaipėdos universiteto studentų sąjungos prezidentas.

1998–2000 m. Klaipėdos miesto savivaldybės mero Eugenijaus Gentvilo patarėjas. 1997–1998 m. ir 2000–2002 m. Klaipėdos miesto savivaldybės tarybos narys, Švietimo, kultūros ir sporto komiteto pirmininkas.

2000–2016 m. Seimo narys. 2008–2012 m. Susisiekimo ministras.

2005–2006 m. Seimo Liberalų frakcijos seniūno pavaduotojas, 2006–2016 m. – Liberalų sąjūdžio frakcijos seniūnas.

Nuo 2016 m. UAB „Versanus" savininkas ir vadovas.

1996–2003 m. Lietuvos liberalų sąjungos, 2003–2005 m. – Lietuvos liberalų ir centro sąjungos narys. 1996–1998 m. Klaipėdos liberalaus jaunimo organizacijos pirmininkas. Nuo 1998 m. Lietuvos liberalų sąjungos Klaipėdos skyriaus pirmininkas, 2001–2003 m. šios sąjungos Valdybos narys, Lietuvos liberalaus jaunimo organizacijos narys. 2006–2008 m. Lietuvos Respublikos liberalų sąjūdžio pirmininko pavaduotojas, 2008–2016 m. – pirmininkas.

Taip pat yra viešosios įstaigos „Atvira visuomenė ir jos draugai" bei visuomeninės organizacijos „Liberalios reformos" steigėjas, Klaipėdos „Rotoract" klubo garbės narys. Nuo 2004 m. Klaipėdos dviračių sporto federacijos prezidentas.

Korupcijos skandalas
--------------------

2016 m. gegužės 12 d. Specialiųjų tyrimų tarnyba (STT) paskelbė, kad pradėjo ikiteisminį tyrimą dėl įtariamo E. Masiulio kyšininkavimo, papirkimo ir prekybos poveikiu stambiu mastu. Politiko namuose buvo rasta 250 tūkst. eurų. Tą pačią dieną E. Masiulis paskelbė, kad atsistatydina iš Lietuvos Respublikos liberalų sąjūdžio pirmininko pareigų ir traukiasi iš partijos, taip pat atsisako Seimo nario mandato. Kitą dieną Vilniaus miesto apylinkės teismas leido 20 dienų suimti kyšio E. Masiuliui davimu įtariamą R. Kurlianskį – jis įkalintas Lukiškių tardymo izoliatoriuje. Atsižvelgdama į E. Masiulio prašymą VRK jo Seimo nario mandatą panaikino nuo 2016 m. gegužės 20 d.

2022 m. balandžio 19 d. Vilniaus apygardos teismas išteisino E. Masiulį ir kitus kaltinamuosius „MG grupės" politinės korupcijos byloje. Tačiau tiek prokuroras, tiek E. Masiulis nuosprendį apskundė. 2023 m. lapkričio 22 d. apeliacinio teismo nuteistas už kyšininkavimą, prekybą poveikiu ir neteisėtą praturtėjimą. Jam skirta 5 metų ir 6 mėnesių laisvės atėmimo bausmė.

Šeima
-----

Žmona Ieva Masiulienė – archeologė, vaikai – Vilius ir Elzė.

Nuorodos
--------

* 2008 m. Lietuvos Respublikos Seimo rinkimai.

Išnašos
-------

1. ↑
2. ↑  Pradėtas ikiteisminis tyrimas dėl įtariamų stambaus masto kyšininkavimo, *Alkas.lt*, 2016-05-12.
3. ↑  Gurevičius A. Šaltiniai: E. Masiulio namuose buvo rasti teisėsaugos pažymėti pinigai, *Delfi.lt*, 2016-05-17.
4. ↑  E.Masiulis traukiasi iš Seimo ir Liberalų sąjūdžio, *Alkas.lt*, 2016-05-12.
5. ↑  Kyšio E.Masiuliui davimu įtariamas R.Kurlianskis išvežtas į Lukiškes: teismas leido jį suimti, *15min.lt*, 2016-05-13.
6. ↑  VRK panaikino Eligijaus Masiulio mandatą, *TV3.lt*, 2016-05-18.
7. ↑  „MG Baltic" politinės korupcijos byla: E. Masiulis, R. Kurlianskis ir kiti kaltinamieji – išteisinti. Lrytas.lt. Nuoroda tikrinta 2022-04-19.
8. ↑  Apeliacinis teismas tęs „MG grupės" bylos nagrinėjimą. 15min. Nuoroda tikrinta 2022-12-27.
9. ↑
10. ↑  2008 m. Lietuvos Respublikos Seimo rinkimai – Lietuvos Respublikos liberalų sąjūdis – Iškelti kandidatai Archyvuota kopija 2013-05-17 iš Wayback Machine projekto.


| Politinis postas |
| --- |
| Prieš tai:**Algirdas Butkevičius** | **Lietuvos susisiekimo ministras**2008 – 2012 | Po to:**Rimantas Sinkevičius** |
| Partijos politinės pareigos
 |
| Prieš tai:**Petras Auštrevičius** | **LRLS pirmininkas**2008 – 2016 | Po to:**Antanas Guoga** |